Хъуэхъу гуапэ
Хэку зауэшхуэм хэтауэ зи ныбжьыр илъэс 90 ирикъуа ветеранхэм ятеухуа урысейпсо акцэм адэкIи пащэ.
Зауэ гъуэгуанэ хьэлъэр зи фэ дэкIа нэхъыжьхэу Мэргъущ Чэзибан, Джантуевэ Джансурэт, Калюпановэ Лидэ, Биндюковэ Валентинэ, Капрановэ Пелагее сымэ илъэс 90, Ушаков Александр илъэси 100 зэрырикъуамкIэ я унэхэм кIуэри ехъуэхъуащ икIи я Iуэху зытет зрагъэщIащ зауэмрэ лэжьыгъэмрэ, хабзэхъумэ IэнатIэхэмрэ IэщэкIэ ЗэщIэузэда къарухэмрэ я ветеранхэм я Налшык къалэ советым и Iэтащхьэ Абдуллаев Мустэфа, Налшык къалэ администрацэм и Iэтащхьэм и къуэдзэ Жанатаев Сэлим сымэ. Абыхэм иратыжащ Урысей Федерацэм и Президент Путин Владимир къыбгъэдэкIа хъуэхъу тхылъхэри.
«ПщIэ зыхуэтщI ди нэхъыжьыфIхэ, дэ дрогушхуэ псэемыблэжу зауэ лыгъэм и гугъуехь псори фи фэм дэхуэу, ТекIуэныгъэ Иныр къызэрытхуэфхьам папщIэ. Фэ зефхьа лIыгъэ мыкIуэдыжыр псэкупсэм, жэуаплыныгъэм, пэжыгъэм я щапхъэ нэсу игъащIэкIэ къыддэгъуэгурыкIуэнущ. Сынывохъуэхъу узыншагъэ быдэ фиIэу ди япэ куэдрэ фитыну», — итщ абы.
Шэрэдж Дисэ.
